Diari Oficial de la Generalitat Valenciana


Sumari del DOGV 6028, del 04-06-2009 (2009/6331)

ORDE de 21 de maig de 2009, de la Conselleria d'Educació, per la qual es regulen els procediments d'admissió a ensenyances universitàries a la Comunitat Valenciana per al curs 2009/2010.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/05/21/(1)/dof/vci/html**

### Dades del document

Número de DOGV
:   6028

Data del DOGV
:   04-06-2009

Secció del DOGV
:   I. DISPOSICIONS GENERALS

Número del document
:   2009/6331


Data del document
:   21-05-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * universitat
    * ensenyament superior
    * alumne
    * legislació escolar
    * accés a l'educació
    * estudiant
    * legislació

ORDE de 21 de maig de 2009, de la Conselleria d'Educació, per la qual es regulen els procediments d'admissió a ensenyances universitàries a la Comunitat Valenciana per al curs 2009/2010. [2009/6331]
La Llei Orgànica 2/2006, de 3 de maig, d'Educació, en l'article 38.6 disposa que «el Govern establirà, previ informe del Consell de Coordinació Universitària, la normativa bàsica que permeta a les universitats fixar els procediments de sol·licitud de places dels alumnes que hagen superat la prova d'accés, amb independència d'on hagen realitzat els seus estudis previs, la matriculació i la incorporació a la universitat de la seua elecció».
En compliment d'este mandat es dicta el Reial Decret 1892/2008, de 14 de novembre, pel qual es regulen les condicions per a l'accés a les ensenyances universitàries oficials de grau i els procediments d'admissió a les universitats públiques espanyoles, si bé la disposició transitòria única, apartat 7, de l'esmentada disposició, amb el títol «Aplicabilitat normativa», establix que el capítol VI, relatiu a l'admissió a les universitats públiques espanyoles, serà aplicable als procediments d'admissió a la universitat a partir de l'any acadèmic 2010/2011.
Així, i a falta d'aplicabilitat normativa, cal ajustar-se al que disposa la disposició transitòria onze de la Llei Orgànica 2/2006, de 3 de maig, d'Educació, que amb el títol «Aplicació de les normes reglamentàries» establix: «En les matèries la regulació de les quals la present llei remet a posteriors disposicions reglamentàries, i mentres no siguen dictades, seran aplicables en cada cas, les normes d'este rang que s'aplicaven a la data d'entrada en vigor d'esta llei, sempre que no s'oposen al que disposa esta».
Per tant, de conformitat amb els referits preceptes, fins que no tinga aplicabilitat normativa el que disposa el Reial Decret 1892/2008, de 14 de novembre, que permeta disposar del procediment d'admissió a ensenyances universitàries, es regirà pel Reial Decret 69/2000, de 21 de gener, pel qual es regulen els procediments de selecció per a l'ingrés en els centres universitaris dels estudiants que reunixen els requisits legals necessaris per a l'accés a la universitat.
En virtut de l'habilitació continguda en el Decret 41/2005, de 25 de febrer, del Consell de la Generalitat, pel qual es crea la Comissió Gestora dels processos d'accés i preinscripció en les universitats públiques del sistema universitari valencià, amb competències per a organitzar el procés de preinscripció, d'acord amb el procediment que s'establisca a este efecte i faculta el conseller d'Educació per a desenrotllar els procediments de gestió d'accés a la universitat, i d'acord amb els criteris proposats per les universitats valencianes en el si de la Comissió Gestora, i vista la proposta del director general d'Universitat i Estudis Superiors, del dia 21 de maig de 2009, i de conformitat amb esta,
ORDENE
I. Procediment d'admissió a ensenyances universitàries oficials
Article primer. Àmbit d'aplicació
Els alumnes que complisquen els requisits acadèmics corresponents i vullguen accedir al primer cicle d'ensenyances universitàries impartides per centres propis o adscrits a universitats públiques del sistema universitari valencià, així com a les ensenyances de grau ja implantades, que tinguen aprovat un nombre limitat de places d'accés, hauran de sol·licitar l'admissió a través del procés general de preinscripció regulat en la present orde.
A l'efecte de l'accés a la universitat, les universitats públiques valencianes es consideraran com una de sola, per la qual cosa el procés de preinscripció serà comú i únic en totes elles, amb independència d'aquella en què hagen superat la prova d'accés.
Article segon. Requisits acadèmics
Podran participar en el procediment de preinscripció, els sol·licitants que es troben en algun dels casos següents:
1. Haver superat la prova d'accés a la universitat.
2. Haver superat els estudis requerits, d'acord amb el sistema educatiu d'un estat membre de la Unió Europea o d'un altre estat amb què Espanya haja subscrit un acord internacional a este respecte en règim de reciprocitat, i reunir els requisits acadèmics exigits en els seus sistemes educatius, per a accedir a les universitats.
3. Haver superat la prova d'accés a la universitat de majors de vint-i-cinc anys en una universitat de la Comunitat Valenciana.
4. Haver superat el Curs d'Orientació Universitària (COU) en el curs 1974/75 o posterior, o el Batxillerat experimental (REM) i no haver superat la prova d'accés a la universitat. Estos alumnes únicament podran concórrer en la fase extraordinària (setembre) i només a titulacions de primer cicle.
5. Haver superat el Curs d'Orientació Universitària (COU) abans del curs acadèmic 1974/75 o el curs preuniversitari i les proves de maduresa.
6. Haver superat un cicle formatiu de Formació Professional de grau superior, les ensenyances de Formació Professional de segon grau o un mòdul professional de nivell III i únicament per als estudis vinculats amb les ensenyances cursades.
7. Estar en possessió d'un títol universitari o equivalent que habilite per a l'accés a la universitat.
Article tercer. Sol·licituds
3.1 Els estudiants realitzaran la sol·licitud via internet a través del procediment que s'establix en la pàgina web de la Conselleria d'Educació, en l'adreça www.preinscripcion.gva.es.
3.2 La sol·licitud, impresa en paper i firmada per l'estudiant, haurà de presentar-se junt amb la documentació procedent en cada cas, en el lloc de presentació que corresponga, segons s'establix en l'apartat quint de la present orde. Sense el compliment d'este tràmit no es considerarà vàlidament realitzada la preinscripció.
3.3. No obstant això, els estudiants que no vullguen utilitzar la via informàtica, podran realitzar la preinscripció utilitzant el model de sol·licitud que a este efecte s'adjunta com a annex I de la present orde, que es podrà obtindre en l'adreça d'internet assenyalada (document PDF) o sol·licitar-la en els servicis d'estudiants de les universitats públiques valencianes o en la seu de la Conselleria d'Educació.
3.4 Els estudiants presentaran una única sol·licitud, on assenyalaran per orde de preferència un màxim de deu ensenyances universitàries oficials.
En el cas que un estudiant puga participar per més d'una quota (prova d'accés/cicle superior, prova d'accés/titulat universitari) indicarà les qualificacions amb què concorre en cada una.
La presentació de més d'una sol·licitud comportarà la nul·litat de totes elles; per això, només es podrà presentar en el registre corresponent una única sol·licitud en paper, amb independència de totes les realitzades telemàticament en la pàgina web de la Conselleria d'Educació.
Article quart. Documentació
Els alumnes, en el moment de presentar la documentació necessària en cada cas, hauran d'aportar els originals i una fotocòpia, per a la confrontació per l'òrgan receptor.
4.1. Alumnes que hagen realitzat la prova d'accés a la universitat (inclosa la UNED).
Hauran de presentar sol·licitud, que acompanyaran de:
- Fotocòpia confrontada de la targeta de selectivitat.
- Fotocòpia confrontada del DNI o passaport o NIE.
4.2 Alumnes procedents d'un sistema educatiu d'estats membres de la Unió Europea o del sistema educatiu d'estats que han subscrit un acord internacional a este respecte amb Espanya.
Hauran de presentar sol·licitud, que acompanyaran de:
- Fotocòpia confrontada de la credencial emesa per la UNED per a l'accés a la universitat espanyola.
- Fotocòpia confrontada del DNI o passaport o NIE.
4.3. Alumnes que han superat el Curs d'Orientació Universitària (COU) en el curs 1974/75 o posterior, o el Batxillerat experimental (REM) i no han superat la prova d'accés a la universitat (accés només a titulacions de primer cicle).
Hauran de presentar sol·licitud, que acompanyaran de:
- Fotocòpia confrontada del llibre de qualificació escolar on conste la superació dels dits estudis.
- Fotocòpia confrontada del DNI.
4.4 Alumnes que han superat el Curs d'Orientació Universitària (COU) amb anterioritat al curs acadèmic 1974/75, o el curs preuniversitari i les proves de maduresa.
Hauran de presentar sol·licitud, que acompanyaran de:
- Fotocòpia confrontada del llibre de qualificació escolar on conste la superació dels dits estudis.
- Fotocòpia confrontada del DNI.
4.5 Alumnes que han superat un cicle formatiu de Formació Professional de grau superior, les ensenyances de Formació Professional de segon grau o mòdul professional de nivell III i únicament per als estudis vinculats amb el cicle formatiu cursat.
Hauran de presentar sol·licitud, que acompanyaran de:
- Fotocòpia confrontada del certificat acadèmic oficial en què conste la nota mitjana final de l'expedient acadèmic de Formació Professional, expedit només a l'efecte del procediment de preinscripció amb dos decimals, d'acord amb el model que s'adjunta com a annex II de la present orde.
- Fotocòpia confrontada del títol obtingut o del resguard d'haver abonat els drets d'expedició.
- Fotocòpia confrontada del DNI o passaport o NIE.
4.6. Alumnes que han superat la prova d'accés per a estudiants majors de vint-i-cinc anys en una universitat de la Comunitat Valenciana.
Hauran de presentar sol·licitud, que acompanyaran de:
- Fotocòpia confrontada del certificat d'haver superat la prova.
- Fotocòpia confrontada del DNI o passaport o NIE.
4.7. Alumnes que estan en possessió d'un títol universitari o equivalent que habilite per a l'accés a la universitat.
Hauran de presentar sol·licitud, que acompanyaran de:
- Fotocòpia confrontada del títol universitari obtingut o del resguard d'haver abonat els drets d'expedició.
- Certificat de l'expedient acadèmic oficial on conste la totalitat de les qualificacions obtingudes i la qualificació mitjana de l'expedient.
- Fotocòpia confrontada del DNI o passaport o NIE.
4.8. Minusvàlids
Els sol·licitants que, complint algun dels requisits acadèmics anteriors, tinguen reconegut un grau de minusvalidesa igual o superior al 33%, menyscabament total de la parla o pèrdua total d'audició, hauran d'adjuntar certificat acreditatiu expedit per la Conselleria de Benestar Social o organisme competent en altres comunitats autònomes.
4.9. Esportistes d'alt nivell, d'alt rendiment i d'elit de la Comunitat Valenciana
Els sol·licitants que, complint algun dels requisits acadèmics anteriors, tinguen reconeguda la condició d'esportista d'alt rendiment, hauran d'adjuntar una acreditació expedida pel Consell Superior d'Esports o per l'òrgan corresponent de la comunitat autònoma, segons corresponga. Els alumnes que tinguen la condició d'esportista d'alt nivell i esportista d'elit de la Comunitat Valenciana únicament hauran d'indicar-ho en la sol·licitud corresponent, per estar publicada esta condició en el Boletín Oficial del Estado i Diari Oficial de la Comunitat Valenciana, respectivament.
Article quint. Lloc de presentació
La sol·licitud, impresa i firmada junt amb la documentació corresponent, s'haurà de presentar en els llocs següents:
a) En el centre docent de la Comunitat Valenciana on els estudiants hagen cursat els seus estudis de 2n de Batxillerat en el present curs 2008/2009.
b) En el centre docent de la Comunitat Valenciana on els estudiants hagen cursat els seus estudis d'un cicle formatiu de Formació Professional de grau superior o en la universitat corresponent als estudis sol·licitats en primera opció, si el centre només impartix ensenyances de Formació Professional.
c) En la resta de casos, en qualsevol de les universitats públiques de la Comunitat Valenciana, preferentment en la universitat corresponent als estudis sol·licitats en primera opció.
Tot això sense perjuí de presentar-la per correu certificat, en sobre obert per a ser datat i segellat abans de ser certificat, així com per les restants formes o llocs que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article sext. Termini de presentació
El termini de presentació de sol·licituds serà, per a la convocatòria ordinària, del dia 15 de juny de 2009 al dia 6 de juliol de 2009, ambdós inclusivament.
Per resolució del director general competent en matèria d'universitats, publicada en el Diari Oficial de la Comunitat Valenciana, es farà públic l'acord de la Comissió Gestora pel qual s'establisquen els terminis corresponents a la convocatòria extraordinària de setembre.
Article sèptim. Procediment de preinscripció
1. El procediment tindrà dos fases: una convocatòria ordinària en el mes de juny i una convocatòria extraordinària en el mes de setembre, en què s'oferiran les places que queden vacants després d'adjudicar la primera fase.
2. Quan la demanda de places siga superior a l'oferta, es reservarà anualment un nombre de places per als estudiants a què es referixen els articles 14 a 19 del Reial Decret 69/2000, de 21 de gener, en la proporció següent:
a) Estudiants amb titulació universitària o equivalent: el 3%.
b) Estudiants nacionals de països no comunitaris ni de l'espai econòmic europeu, i sempre que els seus respectius estats apliquen el principi de reciprocitat en esta matèria, que hagen superat les proves d'accés a les universitats espanyoles en les convocatòries dels anys 2008 o 2009: el 3%.
c) Estudiants de Formació Professional:
Els estudis de Formació Professional que faculten per a l'accés directe a les ensenyances universitàries a què estan vinculats, tindran les següents quotes de reserva:
Es reservarà el 30% per a ensenyances conduents a l'obtenció de títols oficials de només primer cicle.
Es reservarà el 7% per a ensenyances conduents a l'obtenció de títols oficials de primer i segon cicle.
Quant a les ensenyances oficials de grau ja implantades, es reservarà el 30% de les places quan el grau siga reconversió d'una titulació de primer cicle i el 7% de les places quan el grau provinga d'una titulació de primer i segon cicle.
d) Estudiants que, reunint els requisits acadèmics necessaris, el secretari d'Estat-president del Consell Superior d'Esports qualifique i publique en el BOE com a esportistes d'alt nivell o que el Consell Superior d'Esports qualifique com a esportistes d'alt rendiment o que la Generalitat qualifique com a esportistes d'elit de la Comunitat Valenciana, nivell A o B:
Per a ells es reservarà el 3% de places oferides i, addicionalment el 5% de les places corresponents a les ensenyances conduents als títols oficials de llicenciat en ciències de l'activitat física i de l'esport, fisioteràpia i mestre d'educació física, o les ensenyances de grau que les substituïsquen.
L'accés a estes places es realitzarà amb el següent orde de prelació: primer els esportistes d'alt nivell i, després, en cas de quedar places per a completar estes quotes, els esportistes d'alt rendiment en l'orde que disposa l'article 2 del Reial Decret 971/2007, de 13 de juliol, sobre esportistes d'alt nivell i alt rendiment. Dins d'este orde, els esportistes qualificats per la Generalitat com a esportistes d'elit nivell A precediran els qualificats com a esportistes d'elit nivell B.
La quota de reserva de places corresponent a les ensenyances de Ciències de l'Activitat Física i de l'Esport, Fisioteràpia i mestre d'Educació Física es mantindrà fins a la convocatòria de setembre.
e) Estudiants discapacitats en els termes establits per l'article 17 del Reial Decret 69/2000, de 21 de gener: el 3%.
f) Estudiants majors de 25 anys que hagen superat la prova d'accés a la universitat: el 3%.
3. L'adjudicació de les places s'efectuarà per la Comissió Gestora, d'acord amb el resultat de l'aplicació de les regles, prioritats i criteris de valoració establits en el Reial Decret 69/2000, de 21 de gener.
4. Als estudiants que, com a conseqüència d'utilitzar la possibilitat establida en el punt 5 de l'article 13 del Reial Decret 69/2000, de 21 de gener, obtinguen plaça per la quota general i per alguna de les quotes de reserva assenyalades en l'apartat anterior d'esta orde, se'ls adjudicarà la plaça obtinguda en la quota general.
5. La Comissió Gestora publicarà els resultats del procés de preinscripció en els taulers d'anuncis de les universitats públiques. Així mateix, i a efecte merament informatiu, es publicaran en els mitjans de comunicació escrita de la Comunitat Valenciana.
Article octau. Dades de caràcter personal
Les dades personals dels alumnes recollides en el procés de preinscripció, ja siga per mitjans telemàtics o per qualsevol altre, no s'utilitzaran per a cap altra finalitat que no siga la relacionada amb les activitats que duu a terme l'administració educativa i, en tot cas, segons disposa la Llei Orgànica 15/1999, de 13 de desembre, de protecció de dades de caràcter personal.
La Conselleria d'Educació és l'organisme responsable del fitxer de dades obtingudes a partir de les dades de caràcter personal subministrades pels alumnes en el procés de preinscripció, creat per Orde de 25 d'agost de 2008, de la Conselleria d'Educació, per la qual s'inscriuen i suprimixen fitxers de dades de caràcter personal gestionats per la Conselleria d'Educació, amb la denominació «Alumnes».
Article nové. Reclamacions
El termini de presentació de reclamacions serà de tres dies hàbils a partir de la publicació oficial dels resultats, i es presentaran en la universitat de què depenga el centre docent de la Comunitat Valenciana on hagen cursat els seus estudis en el present curs (alumnes de batxiller o cicles formatius del curs 2008-2009) o en la universitat en què hagen presentat la sol·licitud, en la resta de casos.
No s'admetran reclamacions que impliquen modificació sobre les sol·licituds que hagen sigut correctament tramitades.
Article deu. Sol·licitud de places en altres universitats
Els estudiants que sol·liciten plaça en altres universitats públiques no pertanyents al sistema universitari valencià, formalitzaran la seua sol·licitud de conformitat amb el procediment establit per la comunitat autònoma on radique la universitat en què desitgen realitzar els seus estudis.
II. Admissió al segon cicle d'estudis universitaris oficials
Article onze. Admissió al segon cicle
L'admissió d'estudiants al segon cicle universitari quan la demanda de places siga superior a l'oferta, anirà precedida d'un procés de preinscripció que es realitzarà per la universitat en què se sol·licite cursar els estudis i que es regirà pel que es disposa en el Reial Decret 69/2000, de 21 de gener, i en la present orde.
L'admissió a un segon cicle d'ensenyances universitàries que no constituïsca continuació directa d'un primer cicle cursat, així com a ensenyances de només segon cicle, es determinarà de conformitat amb les prioritats i criteris de valoració següents:
a) Quan es tracte de l'accés al segon cicle d'ensenyances de primer i segon cicle, les universitats reservaran el 15% del total de places per a estudiants procedents d'universitats valencianes i el 5% per a estudiants procedents d'altres universitats que, en ambdós casos, no tinguen implantat el segon cicle en centres públics d'estes. En cap cas podrà quedar vacant cap plaça si hi ha aspirants.
b) Quan es tracte d'accés a ensenyances de només segon cicle, les universitats consideraran, en primer lloc, en pla d'igualtat, les sol·licituds dels que han superat el primer cicle en universitats del districte universitari valencià i les dels estudiants que hagen superat el primer cicle en qualsevol universitat pública o universitats que constituïsquen un districte únic, i que no tinguen implantat el segon cicle de què es tracte. En segon lloc, consideraran les sol·licituds dels que hagen superat el primer cicle en qualsevol universitat pública o universitats que constituïsquen un districte únic, en què estiga implantat el segon cicle de què es tracte.
c) Per a l'adjudicació de les places reservades a alumnes de la pròpia universitat, així com per a l'adjudicació de les places reservades a estudiants de distinta universitat, el consell de govern de cada universitat podrà establir quines ensenyances cursades atorguen prioritat per a l'admissió. L'acord s'haurà de fer públic prèviament a l'inici del procés. En cap cas podrà quedar vacant cap plaça si hi ha aspirants.
d) Per a la valoració de les sol·licituds, les universitats prendran la mitjana de l'expedient acadèmic dels estudis de primer cicle, que s'adduïxen com a requisit previ a l'accés. Les universitats, per mitjà dels consells de govern, podran tindre en compte altres aspectes curriculars per a estudiants de la mateixa universitat i podran aplicar els coeficients correctors previstos en l'article 12 e), últim paràgraf, del Reial Decret 69/2000, de 21 de gener.
DISPOSICIÓ ADDICIONAL ÚNICA. Habilitació per a la interpretació de la present norma
Les qüestions interpretatives que pogueren sorgir en l'aplicació de la present orde seran resoltes per la Comissió Gestora dels processos d'accés i preinscripció universitària.
DISPOSICIÓ FINAL ÚNICA. Entrada en vigor
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 21 de maig de 2009
El conseller d'Educació,
ALEJANDRO FONT DE MORA TURÓN


Còpia Permalink ELI